Broj: 711-I-1704-P-60/20-08-17

Zagreb, 2. listopada 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom vlastitih saznanja o mogućem sukobu interesa **dužnosnice Snježane Hopp, pomoćnice ministra** **u Ministarstvu zaštite okoliša i energetike od 20. srpnja 2017. do 30. travnja 2019.,** na 100. sjednici, održanoj 2. listopada 2020, donosi sljedeću:

**ODLUKU**

**I Pokreće se postupak za odlučivanje o sukobu interesa protiv dužnosnice Snježane Hopp, pomoćnice ministra u Ministarstvu zaštite okoliša i energetike od 20. srpnja 2017. do 30. travnja 2019. g., zbog moguće povrede članka 12. ZSSI-a, koja proizlazi iz istovremenog primanja plaće za obnašanje navedene dužnosti i primanja naknade za obnašanje javne dužnosti člana Gradskog vijeća Grada Daruvara, i to :**

**- 14. 09. 2017. 80,00 kn za prisustvovanje na sjednici Povjerenstva za financije i proračun,**

**- 14. 09. 2017. 200,00 kn za prisustvovanje na sjednici Gradskog vijeća Grada Daruvara.**

**II Pokreće se postupak za odlučivanje o sukobu interesa protiv dužnosnika zbog moguće povrede članka 7. točke d) ZSSI-a, koja proizlazi iz primanja naknade plaće nakon prestanka obnašanja dužnosti te primanja naknade za političko djelovanje, i to:**

**- 28. 10. 2019. 470,00 kn za političko djelovanje od 31. 8. 2019. do kraja 2019. g. kao nezavisnoj vijećnici kandidacijske liste grupe birača - nositelj Vladimir Bilek,**

**- 17. 02. 2020. 699,86 kn za političko djelovanje od 31. 8. 2019. do kraja 2019. g.. kao nezavisnoj vijećnici kandidacijske liste grupe birača - nositelj Vladimir Bilek, što predstavlja primanje dodatne naknade za poslove obnašanja javnih dužnosti.**

**III Poziva se dužnosnica Snježana Hopp da u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove Odluke.**

Obrazloženje

Članak 3. stavak 1. točka 26. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15.) propisivao je da su pomoćnici ministara dužnosnici u smislu navedenog Zakona. Zakonom o sustavu državne uprave („Narodne novine“ broj: 66/19.), koji je stupio na snagu 18. srpnja 2019.g., propisano je da su državni dužnosnici u tijelima državne uprave ministar, državni tajnik, državni tajnik središnjeg državnog ureda, glavni ravnatelj, glavni državni inspektor te druge osobe sukladno posebnom zakonu. Zakon dalje navodi da upravnom organizacijom u sastavu ministarstva rukovodi ravnatelj, za uprave, zavode, ravnateljstva i urede, kao rukovodeći državni službenik. Člankom 69. stavkom 2. navedenog Zakona propisano je da pomoćnici ministra nastavljaju obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja upravnih organizacija u sastavu ministarstava. Isto tako, člankom 3. stavkom 2. ZSSI-a propisano je da se odredbe toga Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske. Uvidom u Registar dužnosnika utvrđeno je da je Snježana Hopp dužnost pomoćnice ministra u Ministarstvu zaštite okoliša i energetike od 20. srpnja 2017. do 30. travnja 2019., te je, slijedom ranije navedenog, povodom obnašanja navedene dužnosti obvezna postupati sukladno odredbama ZSSI-a.

Povjerenstvo je 20. veljače 2020. zaprimilo neanonimni upit o dvojbi imaju li gradski vijećnici pravo na naknadu za svoj rad u Gradskom vijeću Grada Daruvara, specificirajući na zahtjev Povjerenstva dopunom upita podnesenom Povjerenstvu 12. ožujka 2020. da se radi o Snježani Hopp. Nadalje, u dopuni se navodi da je dužnosnica Snježana Hopp imala mirovanje na dužnosti vijećnice jer je bila na dužnosti pomoćnice ministra u Ministarstvu zaštite okoliša i energetike od 20. srpnja 2017. do 30. travnja 2019. Nakon prestanka dužnosti dužnosnica prima novčanu naknadu/naknadu plaće. Postavlja pitanje ostvaruje li dužnosnica pravo na isplatu novčanih sredstava za svoj rad u Gradskom vijeću Grada Daruvara, o čijem utrošku je obvezna svake godine podnijeti financijsko izvješće. Na kraju navodi da je Povjerenstvo ranijom Odlukom potvrdilo da dužnosnica nema pravo na naknadu za prisustvovanje sjednicama za vrijeme dok prima naknadu plaće.

Povjerenstvo je na 62. sjednici održanoj 12. rujna 2019. donijelo Očitovanje broj: 711-I-1669-P-271/19-02-18 kojim je određeno kako je na temelju članka 7. točke d) u vezi s člankom 20. stavkom 3. ZSSI-a, svim dužnosnicima u smislu ZSSI-a, pa tako i bivšim pomoćnicima ministra zabranjeno istovremeno uz ostvarivanje prava na naknadu plaće nakon prestanka obnašanja navedene dužnosti primati naknadu za obnašanje javne dužnosti člana predstavničkog tijela jedinice lokalne samouprave.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primiti drugu plaću ni naknadu za obavljanje druge javne dužnosti, osim ako je zakonom drugačije propisano.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a, kao jedno od zabranjenih djelovanja dužnosnika, propisano je da je dužnosnicima zabranjeno primanje dodatne naknade za obnašanje javnih dužnosti. Pritom ova naknada obuhvaća dodatnu naknadu za poslove vezane uz obnašanje iste dužnosti ili naknadu za obavljanje neke druge javne dužnosti, dakle, dužnosti u smislu članka 3. ZSSI-a ili druge javne dužnosti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo ističe da obnašanje javne dužnosti člana predstavničkog tijela jedinica lokalne samouprave, u ovom slučaju člana Gradskog vijeća Grada Daruvara, iako se ne radi o nekoj od dužnosti nabrojanih člankom 3. ZSSI-a, nedvojbeno predstavlja obnašanje druge javne dužnosti u smislu članka 13. stavka 1. i članka 12. ZSSI-a, s obzirom da članove predstavničkih tijela jedinica lokalne i područne (regionalne) samouprave biraju građani na lokalnim izborima na određeno razdoblje (mandat).

Stoga naknada, koja načelno pripada članovima predstavničkih tijela jedinica lokalne i područne (regionalne) samouprave, za one članove istog predstavničkog tijela koji istovremeno već primaju plaću za obnašanja druge dužnosti koja je jedna od dužnosti iz članka 3. ZSSI-a ili koji primaju naknadu plaće za protekli mandat na jednoj od dužnosti iz članka 3. ZSSI-a, predstavlja primanje dodatne naknade za poslove obnašanja javnih dužnosti.

Člankom 15. stavkom 1. Zakona o obvezama i pravima državnih dužnosnika („Narodne novine“, br. 101/98, 135/98, 105/99, 25/00, 73/00, 30/01, 59/01, 114/01, 153/02, 163/03, 16/04, 30/04, 121/05, 151/05, 141/06, 17/07, 34/07, 107/07, 60/08, 38/09, 150/11, 22/13, 102/14, 103/14, 03/15, 93/16, 44/17, 66/19, dalje u tekstu: ZOPDD) propisano je da dužnosnici koji su dužnost obnašali najmanje jednu godinu, nakon prestanka obnašanja dužnosti sve do početka ostvarivanja plaće po drugoj osnovi ili do ispunjenja uvjeta za mirovinu imaju, šest mjeseci od dana prestanka obnašanja dužnosti, imaju pravo na naknadu u visini plaće koju ostvaruje dužnosnik na toj dužnosti, a sljedećih šest mjeseci pravo na naknadu u visini 50% plaće koju ostvaruje dužnosnik na toj dužnosti.

Člankom 31. stavkom 1. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12. i 19/13.) propisano je da član predstavničkog tijela jedinice lokalne, odnosno područne (regionalne) samouprave dužnost obavlja počasno i za to ne prima plaću. Stavkom 2. istog članka propisano je da član predstavničkog tijela ima pravo na naknadu u skladu s odlukom predstavničkog tijela.

 Na zahtjev Povjerenstva Grad Daruvar je dopisom KLASA: 023-05/20-11/08, URBROJ: 2111/01-05-05/1-20-11 dostavio podatke da je od dana konstituiranja zadnjeg saziva Gradskog vijeća vijećnici Snježani Hopp isplaćeno je sljedeće:

- 14. 09. 2017. 80,00 kn za prisustvovanje na sjednici Povjerenstva za financije i proračun čije je bila član,

- 14. 09. 2017. 200,00 kn za prisustvovanje na sjednici Gradskog vijeća Grada Daruvara,

- 28. 10. 2019. 470,00 kn za potitičko djelovanje od 31. 8. 2019. do kraja 2019. g. kao nezavisnoj vijećnici kandidacijske liste grupe birača - nositelj Vladimir Bilek, a prema Odluci gradonačelnika,

- 17. 02. 2020. 699,86 kn za potitičko djelovanje od 31. 8. 2019. do kraja 2019. g.. kao nezavisnoj vijećnici kandidacijske liste grupe birača - nositelj Vladimir Bilek, i to razlika za 2019., a prema Odluci gradonačelnika.

 U navedenom dopisu dostavljene su i Izjava i Obavijest dužnosnice o stavljanju u mirovanje mandata na mjesto člana/vijećnika u Gradskom vijeću Grada Daruvara, kao i Izvješće Mandatnog povjerenstva Gradskog vijeća Grada Daruvara o istome.

Iz navedenih dokumenata utvrđeno je da Snježana Hopp obnaša javnu dužnost člana Gradskog vijeća Grada Daruvara u mandatu 2017.-2021.

Nadalje, na zahtjev Povjerenstva Ministarstvo zaštite okoliša i energetike dopisom KLASA: 023-01/20-01/44, URBROJ: 517-02-1-1-20-2 dostavilo je očitovanje u kojem se navodi da je Snježana Hopp obnašala dužnost pomoćnice ministra u Ministarstvu zaštite okoliša i energetike u razdoblju od dana rasporeda odnosno od 20. srpnja 2017. godine do 30. travnja 2019. godine kada je sukladno članku 15. stavku 1. ZOPDD-a šest mjeseci od dana prestanka obnašanja dužnosti primala naknadu u visini plaće, dok za sljedećih šest mjeseci prima naknadu u visini 50% plaće koju je ostvarivala kao dužnosnik na toj dužnosti (Rješenje Vlade Republike Hrvatske, KLASA: 112-07/19-03/03, URBROJ: 50301-15/15-19-2, od dana 21. svibnja 2019. godine).

Točnije, za razdoblje od 1. svibnja 2019. godine do 31. listopada 2019. godine imenovana dužnosnica primila je naknadu plaće za mjesec svibanj 2019. u iznosu od 14.414,47 kuna neto, odnosno za mjesece lipanj, srpanj, kolovoz, rujan i listopad u iznosu od 14.461,90 kuna neto, dok je za mjesec studeni 2019. godine primila naknadu u visini 7.732,54 kn neto, odnosno za mjesece prosinac 2019., siječanj 2020. i veljaču 2020. godine naknadu u visini 7.785,34 kn neto.

Na temelju prikupljenih podataka i dokumentacije Povjerenstvo je steklo saznanja koja upućuju na mogućnost da je dužnosnica Snježana Hopp počinila povredu članka 12. ZSSI-a, koja proizlazi iz istovremenog primanja plaće za obnašanje dužnosti pomoćnice ministra u Ministarstvu zaštite okoliša i energetike od 20. srpnja 2017. do 30. travnja 2019. i primanja naknade za obnašanje javne dužnosti člana Gradskog vijeća Grada Daruvara 14. rujna 2017.

Sukladno članku 20. stavku 3. ZSSI-a zabranjena djelovanja dužnosnika propisana člankom 7. istog Zakona obvezuju dužnosnike kako za vrijeme obnašanja dužnosti, tako i u razdoblju od dvanaest mjeseci nakon prestanka obnašanja dužnosti. S obzirom da naknadu plaće nakon prestanka obnašanja dužnosti pomoćnika ministra mogu ostvarivati maksimalno u trajanju 12 mjeseci, nedvojbeno je da su bivši dužnosnici u cijelom tom razdoblju, za vrijeme dok ostvaruju naknadu plaće, ograničeni navedenom zabranom primanja dodatne naknade za poslove obnašanja javnih dužnosti iz članka 7. točke d) ZSSI-a.

Prema tome, Povjerenstvo zaključuje da je na temelju članka 7. točke d) u vezi s člankom 20. stavkom 3. ZSSI-a, svim dužnosnicima u smislu ZSSI-a pa tako i bivšim pomoćnicima ministra zabranjeno istovremeno uz ostvarivanje prava na naknadu plaće nakon prestanka obnašanja navedene dužnosti primati naknadu za poslove obnašanja javnih dužnosti.

Slijedom navedenog, Povjerenstvo je, na temelju članka 39. stavka 1. ZSSI-a, donijelo odluku o pokretanju postupka sukoba interesa protiv dužnosnice Snježane Hopp, kao u točki II. izreke ovog akta.

Sukladno članku 39. stavku 3. ZSSI-a, u točki III. izreke poziva se dužnosnica da u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja ove odluke. Poziva se dužnosnica da uz očitovanje Povjerenstvu dostavi relevantnu dokumentaciju s kojom raspolaže, a kojom će potvrditi svoje navode.

Tijekom postupka pred Povjerenstvom potrebno je utvrditi okolnosti postupanja dužnosnice vezano za predmetnu moguću povredu članka 12. i članka 7. točke d) u vezi s člankom 20. stavkom 3. ZSSI-a. Povjerenstvo će po potrebi podatke zatražiti od nadležnih tijela javne vlasti.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Snježana Hopp, elektroničkom dostavom
2. Objava na internetskoj stranici Povjerenstva
3. Pismohrana